Welatê Baskî
Welatê Baskî an Baskistan (bi baskî: Euskal Herria an jî Euskadi, bi spanî: País Vasco, bi fransî: Pays Basque) welat û herêmeke li başûrê rojavayê Ewropayê di navbera dewletên Fransa û Spanyayê ye. Li Spanya ji navçeyên Bizkaia, Gipuzkoa û Araba wekî herêma otonom a Welatê Baskî pêk tê. Serbajarê otonomiyê Vitoria-Gasteiz e. Li Fransayê jî Welatê Baskî ji sê navçeyan pêk tê: Lapurdi, Navarraya Jêrîn (Nafarroa Behera) û Ziberoa. Tu statutên wan ên otonom tune ne. Herêma Navarra (Nafarroa) jî parçeya dîrokî ya Welatê Baskî ye, lê roja îro herêmeke otonom a bi xwe ya Spanyayê ye. Navê alaya baskan Ikurriña (bixwîne: Îkûrrînya) ye.